Fakta om Norges bidrag i Afghanistan Ekspandér faktaboks * Norge har siden 2002 brukt over 18 milliarder kroner på å støtte president Hamid Karzais regime i Afghanistan. * Det militære bidraget har kostet over 10 milliarder kroner. * Norge hadde på det meste rundt 500 soldater i landet, men i dag er antallet redusert til 140. De fleste av dem driver opplæring av afghanske sikkerhetsstyrker. * Norges sivile bistand har siden invasjonen vært på rundt 8 milliarder kroner. * Hovedinnsatsområdene har vært utdanning, godt styresett og landsbygdutvikling. * En del av den norske bistanden har vært kanalisert via FNs utviklingsprogram (UNDP). (Kilde: Forsvarsdepartementet, UD) Kilde: (NTB)

– Jeg har et inntrykk av at Norges utenriksministere har en tendens til å bli høye på seg selv, og derav tror at de kan løse de forskjellige konfliktene der ute, sier første nestleder i Frp og medlem av utenriks- og forsvarskomiteen, Per Sandberg til NRK.

Han mener at Norge har blitt et aktuelt terrormål fordi vi blander oss i andre lands konflikter, og har etter hans mening en for stor grad av innvandring.

Du trenger javascript for å spille av lydklippet «Per Sandberg om å ta part i internasjonale konflikter».

– Det kan knyttes til integrering. Vi har fått for mye innvandring i Norge, det er noe jeg og Frp har kritisert i flere år. Det andre er at Norge som nasjon involverer seg i samtlige konflikter i verden, og ikke minst velger side.

Sandberg sier det er på tide å diskutere hvorvidt Norge skal være så delaktige i andres land konflikter som i dag, og legger til at man også gjerne kan ta en prat om bistandsmidlene i samme slengen.

– Det som er farlig med at Norge oppfører seg sånn internasjonalt er at vi velger part, uten å se konsekvensene av det. Ta for eksempel vårt bidrag og engasjement i Afghanistan. Jeg er ikke i tvil om at den uroen vi skapte der har gjort oss til et større terrormål.

– Smålig av Sandberg

Stortingsrepresentant og leder for utenriks- og forsvarskomiteen, Anniken Huitfeldt (Ap). Foto: Solum, Stian Lysberg / NTB scanpix

Stortingsrepresentant og leder for utenriks- og forsvarskomiteen, Anniken Huitfeldt (Ap), mener Sandberg utspill er stikk i strid med fundamentet i norsk utenrikspolitikk.

– Dette bryter med de grunnleggende prinsipper i norsk utenrikspolitikk om ja til å ta ansvar og nei til isolasjon. Hvis Afghanistan fikk fortsette å være et oppmarsjområde for internasjonal terrorisme hadde det vært en sikkerhetstrussel mot Norge og andre land i Europa. Vi kan ikke isolere oss fra problemene, vi må ta ansvar med våre allierte, sier Huitfeldt til NRK.

Hun trekker fram at Norge, gjennom NATO, bidrar til å stanse internasjonal terrorisme, og mener norske soldater har gjort en enorm innsats i dette arbeidet. Samtidig reagerer den tidligere arbeidsministeren på måten Sandberg snakker om de norske utenriksministerne.

– Norge har bidratt til fred i svært mange av verdens land, det gjør oss til en viktig internasjonal aktør. Jeg syns både Børge Brende, Espen Barth Eide og Jonas Gahr Støre har gjort en formidabel innsats. Det å komme med den typen personkarakteristikker syns jeg er smålig av Per Sandberg.